b'\n_START_ARTICLE_\nDvotaktni motor\n_START_PARAGRAPH_\nDvotaktni motor je tip motorja z notranjim zgorevanjem, ki dose\xc5\xbee celotni cikel v samo eni rotaciji ro\xc4\x8di\xc4\x8dne gredi z dvema taktoma, za razliko od \xc5\xa1tiritaktnih motorjev, kjer sta potrebni dve rotaciji in \xc5\xa1tirje takti. Takt obsega enosmerni premik bata iz ene mrtve to\xc4\x8dke v drugo (gor-dol), pri \xc4\x8demer ro\xc4\x8di\xc4\x8dna gred opravi polovico obrata. _NEWLINE_Tako pri \xc5\xa1tirikaktnih kot dvotaktnih se v ciklu izvedejo \xc5\xa1tirje procesi: sesanje, stiskanje (kompresijo), delo in izpuh._NEWLINE_Dvotaktni motorji imajo za razliko od \xc5\xa1tiritaktnih ve\xc4\x8dje razmerje mo\xc4\x8d/te\xc5\xbea, manj sestavnih delov, manj\xc5\xa1o te\xc5\xbeo in so bolj kompaktni._NEWLINE_Dvotaktni bencinski (otto) motorji se uporabljajo na po navadi na manj\xc5\xa1ih napravah, kot npr. kosilnice in motorne veri\xc5\xbene \xc5\xbeage, kjer imajo mo\xc4\x8d okrog 1 KM in te\xc5\xbeo nekaj kilogramov. Po navadi se vrtijo pri visokih obratih in imajo nizek izkoristek, del goriva se izgubi v izpuhu. Za delovanje potrebujejo olje, ki je zme\xc5\xa1ano z gorivom v razmerju  16:1 do 100:1. Motorji te vrste mo\xc4\x8dno onesna\xc5\xbeujejo zrak._NEWLINE_Dvotaktni dizelski motorji pa se uporabljajo za pogon tovornih ladij, kjer imajo te\xc5\xbeo do 2300 ton in mo\xc4\x8d do 108 000 KM. Vrtijo se pri majhnih obratih, okrog 100 na minuto, nekateri lahko delujejo tudi pri samo 25 obratih. Imajo zelo dolg hod valja, ki je okrog 4x premer valja (v primeru ladij). Pri avtomobliskih \xc5\xa1tiritaktnih (bencinskih in dizelskih) je hod pribli\xc5\xbeno enak premeru valja - "kvadratno pravilo" - s tem se zmanj\xc5\xa1ajo vibracije._NEWLINE_Ladijski dvotaktni motorji imajo najve\xc4\x8dji termodinami\xc4\x8dni izkoristek v enem termodinami\xc4\x8dnem ciklu, v nekaterih primerih prese\xc5\xbee 50%. Veliki dvotaktni dizelski motorji potrebujejo za delovanje turbopolnilnik ali pa drug "dihalni" sistem, ker je cirkulacija nezadostna, pri bencinskih dvotaktnih ta sistem ni potreben. Ker so cilindri na ladijskih dvotaktnih motorjih zelo veliki (50-100cm), lahko delujejo tudi na gorivo slabe kvalitete, t. i. "bunker" gorivo je poceni in ga je potrebno pred v\xc5\xbeigom segreti, da postane teko\xc4\x8d. Velikokrat ima visoko vsebnost \xc5\xbevepla, ki tudi zelo onesna\xc5\xbeuje.'